हरियाणा में आयातित पटाखों को रखना, बेचना अवैध घोषित किया गया
उन्होंने कहा कि केंद्रीय वाणिज्य मंत्रालय की तरफ से जारी एक पत्र के मुताबिक पटाखे भारतीय व्यापारी श्रेणीकरण के तहत आते हैं और उनका आयात प्रतिबंधित है।
चंडीगढ़: हरियाणा की सरकार ने सोमवार को राज्य में आयातित पटाखों को रखने एवं बेचने को अवैध घोषित कर दिया। यह जानकारी यहां एक प्रवक्ता ने दी। उन्होंने कहा कि सभी जिलों के उपायुक्तों को निर्देश दिया गया है कि इस बारे में सतर्क रहें और आयातित पटाखों की बिक्री और वितरण को लेकर कड़ी कार्रवाई करें। साथ ही उनसे कहा गया है कि सभी दुकानों एवं प्रतिष्ठानों की जांच कर सुनिश्चित करें कि आयातित पटाखों का भंडारण नहीं किया जाए और एहतियाती कार्रवाई की जाए।उन्होंने कहा कि केंद्रीय वाणिज्य मंत्रालय की तरफ से जारी एक पत्र के मुताबिक पटाखे भारतीय व्यापारी श्रेणीकरण के तहत आते हैं और उनका आयात प्रतिबंधित है। प्रवक्ता ने बताया कि विदेश वाणिज्य महानिदेशालय से लाइसेंस या प्रमाण लिए बगैर पटाखों का आयात नहीं किया जा सकता है। हाल के वर्षों में पटाखों के आयात के लिए महानिदेशालय ने लाइसेंस या प्रमाण जारी नहीं किए हैं। पटाखों की बिक्री के लिए पेट्रोलियम एवं विस्फोटक सुरक्षा संगठन से लाइसेंस हासिल करना होता है।